Redaksioneel Dim en Bright Ná 'n daglange kursus vir die hele personeel van die firma waar my skoonma werk, som die "teagirl" dit in een sin op: "Mevrou Goosen, beteken dit as Mevrou op dim is, moet ek bright?" Beter kon die aanbieder dit nie gestel het nie. Ons doen dit almal, spontaan. Wanneer jou vriendin op 'n goeie plek is, kan jy jou hart uitstort, want sy het genoeg kapasiteit. Wanneer sy broos is, is jy weer die een wat bemoedig. Soms dim ons, soms is ons op bright. Baie lesers is op dim dié tyd van die jaar, julle het alles gegee, ekstra myle geloop, planne gemaak en kragte ingespan.......dit sien ek op elke bladsy in dié uitgawe.......ek lees julle stories en terwyl ek lees, skakel die bright liggies aan. Dis Kerstyd. "Kom na My toe. Ek is die Lig in 'n gedimde wêreld".
Piketberg VLV en Piketberg Tuinbouklub het op 7 November 'n gesamentlike afsluiting gehou. Die twee verenigings se bestuur het twee lang kerstafels gedek en lede kon kom aansit vir 'n heerlike gesellige oggendtee. Kristin Lochner, matriekleerder van PHS het 'n prosastuk van "Trevor Noah" voorgedra. VLV-lede wat langer as 40 jaar lede is, is vereer met 'n Anker-sertifikaat vir getroue diens. Verder het lede ook hul VLV jaarkentekens vir verskeie jare as lid ontvang.
Huis AJ Liebenberg benodig wol vir die inwoners. Indien jy kan help, gee asseblief af by die Tehuis of by die kerkkantoor.
Kix Piketberg samel R13 000 in vir die Jesus vir Japan projek. Ons is dankbaar!! Baie dankie aan alle ouers wat Vrydae geld gestuur het en ook almal wat die fondsinsamelingspogings ondersteun het. Foto: Marietha Goosen